
VILJANDI LINNAVOLIKOGU

OTSUS

29. oktoober 2026   nr

Viljandi linna valimiskomisjoni moodustamine


Riigikogu valimise seaduse § 13 lõike 3, kohaliku omavalitsuse volikogu valimise seaduse § 14 alusel ning lähtudes linnasekretäri ettepanekust Viljandi Linnavolikogu

o t s u s t a b:

1. Moodustada viieliikmeline Viljandi linna valimiskomisjon.

2. Viljandi linna valimiskomisjoni esimees on linnasekretär Ene Rink.

3. Nimetada Viljandi linna valimiskomisjoni liikmeteks Elika Kotsar, Riho Nõmmeste, Heikki Teearu, Aili Öngo.

4. Nimetada Viljandi linna valimiskomisjoni asendusliikmeteks:
4.1. Angelina Klooster;
4.2. Sirli-Mai Nurka.

5. Tunnistada kehtetuks Viljandi Linnavolikogu 26.06.2025 otsus nr 256 „Viljandi linna valimiskomisjoni moodustamine“.

6. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1)	vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2)	kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.



7. Otsus jõustub teatavakstegemisest.


(allkirjastatud digitaalselt)
Helir-Valdor Seeder
linnavolikogu esimees


Koostaja(d): Ene Rink
Esitatud: 05.10.2026
Esitaja: Viljandi Linnavalitsus	Ettekandja: Ene Rink
Lk arv: 3
Hääletamine: nõudmisel

Seletuskiri
Viljandi linna valimiskomisjoni moodustamine


Eelnõuga tehakse Viljandi Linnavolikogule ettepanek moodustada Viljandi linna valimiskomisjon ning nimetada komisjoni liikmed ja asendusliikmed.

Valla ja linna valimiskomisjoni ülesanne on registreerida seaduse nõuete kohaselt esitatud kandidaadid, teha kindlaks valla või linna hääletamis- ja valimistulemused ning täita muid seadustest tulenevaid ülesandeid. 

Valimiskomisjon täidab seadusest tulenevaid ülesandeid ka valimistevahelisel ajal, sealhulgas kohaliku omavalitsuse volikogu liikmete volituste peatumise ja ennetähtaegse lõppemise ning asendusliikmete määramisega seotud ülesandeid.

Kohaliku omavalitsuse volikogu valimise seaduse § 14 kohaselt on valla ja linna valimiskomisjonil vähemalt viis liiget. Valimiskomisjoni esimees on valla- või linnasekretär ning komisjoni liikmed nimetab volikogu valla- või linnasekretäri ettepanekul. Volikogu nimetab valla- või linnasekretäri ettepanekul ka kuni kaks asendusliiget, kes asuvad komisjoni volituste ajal volikogu määratud järjekorras nende komisjoniliikmete asemele, kelle volitused on lõppenud. Valimiskomisjoni koosseisu volitused kestavad kuni komisjoni uue koosseisu nimetamiseni.

Viljandi linna valimiskomisjoni koosseisu on pärast selle moodustamist varasemalt muudetud seoses asendusliikme vahetumisega, kuna ta osales KOV valimistel kandidaadina. Nüüdseks on komisjoni senistest liikmetest veel kaks Viljandi Linnavalitsusest töölt lahkunud. 

Iseenesest töölt lahkumisega ei peaks lahkuma komisjonist, kuid palun volikogul uus koosseis kinnitada, kuna oleme töö korraldanud niimoodi, et kõikidel komisjonide liikmetel on ka seoses oma igapäevase tööga valimiste kordaminekuks kaasnevad ülesanded.

Viljandi linna valimiskomisjoni esimees on linnasekretär Ene Rink.

Linnasekretäri ettepanekul nimetatakse komisjoni liikmeteks Elika Kotsar, Riho Nõmmeste, Heikki Teearu ja Aili Öngo ning asendusliikmeteks nr 1 on Angelina Klooster ja nr 2 Sirli-Mai Nurka.

Viljandi linna valimiskomisjoni moodustamisel teen ettepaneku määrata komisjoni liikmeteks järgmised inimesed, kes lisaks komisjoni liikme tööle tagavad järgmised teenused:
• Heikki Teearu, kelle ülesandeks on tagada puuetega inimeste hea ligipääsetavus valimisjaoskondadele, valimise ruumides nõuetele vastava valgustuse tagamine, jaoskondade varustamine desovahendite jmt-ga;
• Elika Kotsar, kelle ülesandeks on dokumentide vormistamine ja dokumendivahetus ning info sisestamine ja vastuvõtmine valimiste infoportaalist;
• Riho Nõmmeste, kelle ülesandeks on tagada häireteta IT alane töö;
• Aili Öngo, kelle ülesandeks on rahvastikuregistriga töötamine valimiste ajal.

Valimiste vaheajal on komisjoni ülesandeks teha jooksvaid otsuseid volikogu liikmete volituste peatamise või lõppemise osas ning asendusliikmete määramisel.

Valla ja linna valimiskomisjoni teenindamise korraldab valla- või linnavalitsus.


(allkirjastatud digitaalselt)
Ene Rink
linnasekretär
image1.png
Viljandi
Linnavolikogu




